b"\n_START_ARTICLE_\nAdunis\n_START_SECTION_\nTausta\n_START_PARAGRAPH_\nAdunis syntyi alaviitti\xc5\xa1iialaiseen perheeseen. H\xc3\xa4n opiskeli 1950-luvulla filosofiaa Damaskoksen yliopistossa. H\xc3\xa4n arvosteli vallassa olevaa Baath-puoluetta ja joutui lopulta pakenemaan Libanoniin. Beirutissa Adunis toimitti Majallat Shi'r -nimist\xc3\xa4 kulttuuriaikakauslehte\xc3\xa4. Libanonin sis\xc3\xa4llissodan puhjettua h\xc3\xa4n pakeni Pariisiin. H\xc3\xa4n on saanut Ranskan kansalaisuuden. H\xc3\xa4n puhuu ranskaa ja arabiaa.\n_START_SECTION_\nKirjailijana\n_START_PARAGRAPH_\nAdunisin runoja on k\xc3\xa4\xc3\xa4nnetty etenkin ranskaksi, mutta my\xc3\xb6s monille muille kielille. Arabimaissa h\xc3\xa4n on tunnettu kulttuurihenkil\xc3\xb6 ja poliittinen puhuja, ja h\xc3\xa4nen runotilaisuutensa ovat suosittuja._NEWLINE_Adunis on arvostellut arabimaailman v\xc3\xa4kivaltaisia kehittym\xc3\xa4tt\xc3\xb6mi\xc3\xa4 hallintoja, ja on esitetty, ett\xc3\xa4 Goethe-palkinnon my\xc3\xb6nt\xc3\xa4misen taustalla olisi osittain my\xc3\xb6s tuen antaminen arabivallankumouksille. Adunis on arvostellut niin Syyrian nykyist\xc3\xa4 presidentti\xc3\xa4 Ba\xc5\xa1ar al-Assadia kuin uskonnollisia fundamentalisti-islamistejakin._NEWLINE_Adunisin on sanottu suhtautuvan uskontoon kielteisesti, ja h\xc3\xa4n on sanonut itse\xc3\xa4\xc3\xa4n pakanarunoilijaksi. Adunisin runoja suomentaneen Jaakko H\xc3\xa4meen-Anttilan mukaan Adunis suhtautuu kielteisesti fundamentalismiin, ei uskontoon sin\xc3\xa4ns\xc3\xa4._NEWLINE_Ulla-Liisa Mrouehin ja Sahban Mrouehin suomentamia Adunisin runoja on julkaistu Kulttuurivihkoissa"